L'Ajuntament d'Alaquàs inverteix 240.000 euros en els centres de primària de la ciutat aquest mes d'agost
23/08/2005 10:18:00

# L'Ajuntament d'Alaquàs inverteix 240.000 euros en els centres de primària de la ciutat aquest mes d'agost

*   23/08/2005 10:18:00
*   [Imprimir](#)
*   Compartir
*    https://www.alaquas.org/documento.asp?id\_do=9647

[Compartir](https://www.addtoany.com/share#url=https%3A%2F%2Fwww.alaquas.org%2Fnoticia%2F9647%2F1&title=Ajuntament%20d%27Alaqu%C3%A0s.%20Prensa.L%27Ajuntament%20d%27Alaqu%C3%A0s%20inverteix%20240.000%20euros%20en%20els%20centres%20de%20prim%C3%A0ria%20de%20la%20ciutat%20aquest%20mes%20d%27agost)[Facebook](/#facebook)[Twitter](/#twitter)[Email](/#email)[WordPress](/#wordpress)[WhatsApp](/#whatsapp)[Telegram](/#telegram)[blogger\_post](/#blogger_post)  
  

var a2a\_config = a2a\_config || {};a2a\_config.linkurl = "https://www.alaquas.org/noticia/9647/1";a2a\_config.onclick = 1;a2a\_config.locale = "es"; [![img](https://www.alaquas.org/ficheros/documentos/2005/2/9647/9647_Form_4.jpg)](https://www.alaquas.org/ficheros/documentos/2005/2/9647/9647_Form_10.jpg "<a href='https://www.alaquas.org/ficheros/documentos/2005/2/9647/9647_Form_10.jpg' target=_blank><i class='fa fa-external-link' aria-hidden='true'></i>.L'Ajuntament d'Alaquàs inverteix 240.000 euros en els centres de primària de la ciutat aquest mes d'agost</a>")

*   Traducido automaticamente con [Apertium](http://www.apertium.org/): Actualmente no disponemos de la versión traducida de este documento, le presentamos una versión traducida automáticamente, si quiere ver los documentos en el idioma original haga click [aquí](\documento.asp?id_do=9647&idioma=1&autotraduce=0)

Les obres estaran finalitzades abans de l'inici del període escolar

L'Ajuntament d'Alaquàs ha aprofitat les vacances d'estiu per a realitzar importants intervencions en tots els centres de primària de la ciutat amb l'objectiu d'ampliar les seues instal·lacions i poder augmentar així el nombre de places disponibles. Les obres suposaran també la millora de les dependències ja existents, així com la dotació d'espais més amplis i millor habilitats a les necessitats de l'alumnat.

D'entre les actuacions, destaquen la reforma íntegra de l'interior de l'edifici del col·legi González Gallarza, que inclou la modernització i l'ampliació dels banys, fent especial èmfasi en els criteris d'accessibilitat per tal de garantir l'ús de tots els espais d'aquest centre a totes les persones amb discapacitats, tot i seguint la política de l'Ajuntament d'Alaquàs en matèria d'accessibilitat als diferents edificis públics.

Un altre centre que també està sent objecte d'importants intervencions és el col·legi Bonavista, concretament els seus accessos. Les obres consisteixen en la integració de l'edifici en la mateixa Albereda per tal de garantir que l'accés al col·legi siga segur, intervenint també per evitar possibles inundacions i problemes que puguen sorgir arran de les pluges.

Pel que fa al col·legi Sanchis Almiñano, l'Ajuntament ha decidit augmentar, donada la gran demanda escolar, el nombre de places disponibles, especialment en els cursos d'Educació Infantil. A més, es té previst ampliar el pati exterior tancant l'actual carrer del Rector Antonio Sancho Bueno i integrant-lo en les instal·lacions del centre.

En el col·legi Vila d'Alaquàs s'han realitzat diferents actuacions com ara obres de manteniment i pintura així com també els finestrals de les aules que donen al carrer Conca, que han estat substituïts per evitar problemes de contaminació acústica.

Cal destacar també que un dels compromisos públics de l'Ajuntament d'Alaquàs ha estat la dotació per a les persones adultes de la ciutat, d'un centre de formació que estiga dotat de tots els serveis necessaris per a la millora de la qualitat en la seua formació.

En aquest sentit, l'Ajuntament vol aprofitar també el període estival per tal de traslladar, de manera provisional, les aules del Centre de Formació de Persones Adultes Enric Valor a l'Institut de secundària Faustí Barberà. Aquesta mesura ha estat possible després d'haver rebut l'autorització per part de la Conselleria de Cultura, Educació i Esports, per a poder desenvolupar les activitats de l'EPA en aquest centre fins que finalitzen les obres de rehabilitació de Castell-Palau d'Alaquàs, el destí definitiu del Centre de Persones Adultes en virtut del compromís adquirit per l'Ajuntament d'Alaquàs.

A més a més, l'Ajuntament signarà un conveni amb l'Institut Faustí Barberà arran del qual es compromet a realitzar al llarg d'aquest any diferents inversions per a la millora de les seues instal·lacions com a compensació per cedir el seu espai. Altra de les actuacions previstes per tal de completar l'aulari en què s'ubicarà el Centre de Formació de Persones Adultes és habilitar les que fins ara han estat les instal·lacions de la Creu Roja d'Alaquàs, situades al Parc de la Sequieta, i ubicar en aquest espai la resta d'aules de l'EPA amb la finalitat que es puguen ampliar els serveis que des d'aquest centre públic s'ofereixen al llarg de l'any i dels quals participen centenars de persones.

El total del pressupost per a la realització de totes aquestes intervencions ascendeix a 240.000 euros. Les obres estaran finalitzades amb anterioritat a l'inici del curs escolar per tal que aquestes no suposen una incomoditat per a l'alumnat, excepte les del col·legi González Gallarza que es completaran en les vacances de Nadal.

L'Alcalde d'Alaquàs, Jorge Alarte, ha destacat la importància d'aquestes inversions, tant "per la seua quantia com per l'àmbit que afecten, que és el dels serveis educatius de la ciutat, els quals veuran incrementats tant la seua capacitat com la seua qualitat". Alarte ha volgut recordar que "el manteniment i millora dels centres educatius es competència de la Conselleria d'Educació". L'Alcalde d'Alaquàs ha lamentat també que "un cop més l'Ajuntament es veu abocat a assumir competències de la Generalitat per a garantir el manteniment i millora dels serveis públics a la nostra ciutat". "Alaquàs ha posat a disposició de la Generalitat 50.000 metres quadrats per a la construcció d'un nou centre de primària, sense que fins al dia de hui hàgem obtingut cap resposta" ha assenyalat Alarte, qui ha qualificat de prioritària la construcció d'aquest nou centre.